Kuns help só om maatskaplike kwessies te takel | Netwerk24
‘Hello Wolk!” is ’n projek oor waterskaarste wat as ’n kunswerk begin het, ’n sekere hoeveelheid water voorsien en digitaal met die gemeenskap kommunikeer. Die kunswerk deur studioMAS en Gustav Praekelt sal in die vorm van ’n reënwolk gebou word wat vir die natlei van tuine water uit die atmosfeer versamel.
Uit die eerste inskrywings vir die Social Impact-kunstetoekenning wat die Rupert-kunsstigting en die Rupert-museum in Stellenbosch verlede jaar ingestel het, is drie wenners gekies.
’n Internasionale beoordelaarspaneel het op “Hello Wolk!”, “Tears Become Rain” en “PLANTed” besluit.
Die beoordelaars het gesê die projekte voldoen aan die kriteria vir kuns-geskoeide opvattings wat dreigende maatskaplike probleme kreatief kan help oplos of ten minste ’n gesprek daaroor aan die gang kan sit.
“Hello Wolk!” is ’n projek oor waterskaarste wat as ’n kunswerk begin het, ’n sekere hoeveelheid water voorsien en digitaal met die gemeenskap kommunikeer.
“PLANTed” deur Lorenzo Nassimbeni, Andrew Brose en Casper Lundie is ’n openbare projek wat die verlies aan kennis oor plaaslike medisinale plante visueel voorstel.
Die kunswerk deur studioMAS en Gustav Praekelt sal in die vorm van ’n reënwolk gebou word wat vir die natlei van tuine water uit die atmosfeer versamel. Die wolk is ook ’n simbool van die digitale wolk wat gratis WiFi aan die gemeenskap sal verskaf.
Jong vroue in die dorp sal geleer word om die wolk met gesondheids-, opvoedings- en geletterdheidsinhoud en ander nodige inligting by te werk.
“PLANTed” deur Lorenzo Nassimbeni, Andrew Brose en Casper Lundie is ’n openbare projek wat die verlies aan kennis oor plaaslike medisinale plante visueel voorstel. Dit betrek ook die onderverteenwoordigende dissiplines soos kunsvlyt, tegniese kennis, plaaslike koskulture, argitektuur en inheemse tale. Die projek vier die plantlewe van Graaff-Reinet, terwyl inwoners sal help met die oprig van ’n struktuur waar kunstenaars, ontwerpers en die plaaslike bevolking hul kennis van dié dissiplines kan uitstal.
“Tears Become Rain” deur David Brits en Raiven Hansmann is ’n massakoorprogram met die fokus op die klimaatkrisis. Die doel met die koor is om hoop te vestig en ’n uiteenlopende gemeenskap te verenig.
Die projek gebruik liedere om mense oor die kosbaarheid van water op te voed. Een so ’n lied gaan oor ’n jong San-seun se staptogte in ’n tyd van droogte. Die trane wat hy oor die situasie stort, verander in reën en herstel die oorvloed waaraan die aarde gewoond was.
Meer oor: Social Impact | Kuns